
BIROULUI  PERMANENT 

AL

CAMEREI DEPUTAŢILOR

                 Vă înaintăm alăturat  raportul asupra propunerii legislative pentru modificarea Ordonanţei nr.89 din 29 august 2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare, trimisă spre dezbatere, în fond, Comisiei juridice, de disciplină şi imunităţi, cu adresa  nr. Pl - x 160 din 2 martie 2015 şi înregistrată cu nr. 4c-11/299 din 3 martie 2015.
                  În raport de obiectul şi conţinutul său, iniţiativa legislativă face parte din categoria legilor ordinare.

	VICEPREŞEDINTE,

Ciprian Nicolae NICA

     RAPORT 

asupra propunerii legislative pentru modificarea Ordonanţei nr.89 din 29 august 2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare

În temeiul dispoziţiilor art. 95 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea Ordonanţei nr.89 din 29 august 2000 privind unele măsuri pentru autorizarea operatorilor si efectuarea înscrierilor în Arhiva Electronică de Garanţii Reale Mobiliare, trimisă cu adresa nr. Pl-x 160 din         2 martie 2015, înregistrată sub nr.4c-11/299 din 3 martie 2015.

Senatul în calitate de primă Cameră sesizată a respins iniţiativa legislativă în şedinţa din 25 februarie 2015.

Potrivit prevederilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, Camera Deputaţilor este Cameră decizională. 
Consiliul Legislativ a avizat favorabil iniţiativa legislativă, conform avizului nr. 848 din 22 iulie 2014.

Guvernul prin punctul de vedere transmis cu adresa nr. 2173 din 31.10.2014 susţine adoptarea iniţiativei legislative sub rezerva însuşirii observaţiilor cuprinse în punctul de vedere.
Comisia pentru tehnologia informaţiei şi comunicaţiilor a avizat favorabil propunerea legislativă în şedinţa din 25 februarie 2015. 

Comisia pentru buget, finanţe şi bănci a avizat negativ propunerea legislativă în şedinţa din 19 mai 2015.    

Propunerea legislativă are ca obiect de reglementare instituirea unei interdicţii cu privire la dobândirea calităţii de operator autorizat/agent împuternicit care efectuează înregistrarea avizelor de înscriere în Arhiva Electronică de Garanţii Reale Mobiliare, pentru persoana care este parte în contractul/operaţiunile asimilate care stă la baza înscrierii sau în avizul de înscriere. De asemenea, se stabileşte că „înţelegerile dintre operatori sau agenţi privind înregistrarea exclusivă şi reciprocă în A.E.G.R.M. sunt considerate practici anticoncurenţiale şi sunt interzise”.
În conformitate cu prevederile art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi  au examinat această iniţiativă legislativă în şedinţa din  26 mai 2015. Conform listei de prezenţă la şedinţa Comisiei juridice, de disciplină şi imunităţi au fost prezenţi 22 deputaţi din totalul de 26 membri ai acesteia.  

În urma examinării iniţiativei legislative, a expunerii de motive, a avizului Consiliului Legislativ, a punctului de vedere al Guvernului, precum şi a opiniilor exprimate, membrii Comisiei au hotărât, cu unanimitate de voturi, adoptarea propunerii legislative pentru modificarea Ordonanţei nr.89 din 29 august 2000 privind unele măsuri pentru autorizarea operatorilor si efectuarea înscrierilor în Arhiva Electronică de Garanţii Reale Mobiliare, cu amendamentele admise cuprinse în Anexa la prezentul raport.
În raport cu obiectul şi conţinutul său, iniţiativa legislativă face parte din categoria legilor ordinare. 

         VICEPREŞEDINTE                                         SECRETAR,                                      

       Ciprian Nicolae NICA                            Gabriel ANDRONACHE

	Consilier parlamentar,

Silvia Olaru
	Şef serviciu,

Ciprian Bucur


ANEXA: AMENDAMENTE ADMISE
	Nr.  crt.
	Text iniţiator
	Amendamente
	Motivare

	1. 
	Lege pentru modificarea Ordonanţei nr. 89 din 29 august 2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare


	Lege pentru completarea Ordonanţei Guvernului nr.89/2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare
Autor: Comisia juridică


	Pentru rigoarea exprimării.

	2. 
	Ordonanţa nr. 89 din 29 august 2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale se modifica şi va avea următorul cuprins:
1. După articolul 1 se introduce un nou articol, art. 11 cu următorul cuprins:


	Articol unic - După articolul 1 din Ordonanţa Guvernului nr.89/2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare, publicată în Monitorul Oficial al României, Partea I, nr.423 din 1 septembrie 2000, aprobată cu modificări prin Legea nr.298/2002, cu modificările şi completările ulterioare, se introduce un nou articol, art.11, cu următorul cuprins:
Autor: Comisia juridică


	Pentru respectarea normelor de tehnică legislativă.

	3. 
	„ Art. 11 (1) - Nu poate dobândi calitatea de operator autorizat/agent împuternicit şi nu poate efectua înregistrarea formularelor de aviz de înscriere în A.E.G.R.M. persoana care este parte în contractul/operaţiunile asimilate care stă la baza înscrierii sau în avizul de înscriere, după cum urmează:
   a) operatorul autorizat şi/sau agentul împuternicit al acestuia;

   b) societatea comercială la care operatorul autorizat şi/sau agentul împuternicit al acestuia deţin participaţii ori care este controlată, indirect, de operatorul autorizat şi/sau agentul împuternicit al acestuia;

   c) asociaţia sau fundaţia constituită de operatorul autorizat/agentul împuternicit al acestuia.

(2) - Înţelegerile dintre operatori sau agenţi privind înregistrarea exclusivă şi reciprocă în A.E.G.R.M. sunt considerate practici anticoncurenţiale şi sunt interzise.”
	„ Art. 11 (1) - Nu poate dobândi calitatea de operator/agent şi nu poate efectua înregistrarea formularelor de aviz de înscriere în A.E.G.R.M. persoana care este parte în contractul/operaţiunile asimilate care stă/stau la baza înscrierii sau în avizul de înscriere, după cum urmează:

   a) operatorul şi/sau agentul acestuia;
   b) societatea la care operatorul şi/sau agentul acestuia deţin participaţii ori care este controlată, indirect, de operatorul şi/sau agentul acestuia;
   c) asociaţia sau fundaţia constituită de operatorul/agentul acestuia.”
Autor: Comisia juridică


	 Potrivit art.1 alin.(1) lit.b) din O.G. nr.89/2000 privind unele măsuri pentru autorizarea operatorilor şi efectuarea înscrierilor în Arhiva Electronică de Garanţii Reale Mobiliare, cu modificările şi completările ulterioare, prin operator se înţelege persoana fizică sau juridică autorizată să efectueze înregistrarea avizelor de înscriere în Arhiva Electronică de Garanţii Reale Mobiliare, iar, potrivit art.1 alin.(1) lit.c) din acelaşi act normativ, agentul reprezintă persoana fizică sau juridică împuternicită de operatori să efectueze direct înregistrarea avizelor de înscriere în Arhiva Electronică de Garanţii Reale Mobiliare
Potrivit art.15 alin.(3) lit.d) din O.G. nr.89/2000, oferirea serviciilor de înscriere pentru publicul larg constituie unul dintre criteriile a căror satisfacere este verificată la acordarea calităţii de operator al A.E.G.R.M. Acest criteriu nu a fost îndeplinit niciodată. Chiar dacă ordinele prin care au fost reînnoite autorizaţiile nu au reluat textul iniţial, accesul publicului larg la serviciile Arhivei este interzis de operatorii sau agenţii, care, în prezent, înscriu numai formulare de aviz în temeiul unor contracte la care ele sau societăţi din grupul lor sunt parte.
De asemenea, potrivit art.10 din Legea nr.296/2004 privind Codul consumului, republicată, cu modificările şi completările ulterioare, este interzisă prestarea unui serviciu către consumator, condiţionată de prestarea altui serviciu. Această interdicţie este încălcată de operatori sau agenţi împuterniciţi ai operatorilor A.E.G.R.M., care obligă beneficiarii creditelor bancare să solicite prestarea serviciilor de înregistrare a formularelor de aviz de înscriere în A.E.G.R.M. de către acestea.

